
Gasztroenterológiai betegségek pszichoszociális jellemzői

Kulcsszavak: Gasztroenterológiai zavarok; Pszichés állapotok; Ártalomkerülés; Társas támogatás
A kutatás célja, hogy feltárja a gasztroenterológiai zavarok és a pszichés állapotok közötti összefüggéseket, különös tekintettel a depresszió és szorongás hatásaira, mindezt egy átfogó biopszichoszociális megközelítésen keresztül. A vizsgálat során azt kutattuk, milyen gyakran és milyen intenzitással jelentkeznek gyomor- és bélrendszeri tünetek, és ezeket hogyan befolyásolják a pszichológiai tényezők. Összesen 253 fő vett részt a kutatásban. Az eredmények szerint a depressziós tünetek erősen összefüggenek a gasztrointesztinális tünetek gyakoriságával és súlyosságával. Ez a kapcsolat többek között a bél-agy tengely kétirányú kommunikációjára vezethető vissza, amely megmutatja, hogy a pszichés állapotok és a testi tünetek szorosan összefonódnak. A temperamentum faktor úgyszintén egy befolyásoló tényező, például az ártalomkerülés nevű személyiségjellemző szignifikáns különbségeket mutatott a gasztroenterológiai betegek és az egészséges kontrollcsoport között, ami arra utal, hogy az egyéni temperamentum hatással lehet a tünetek megjelenésére és intenzitására. A kutatás kiemeli a társas támogatás fontosságát is, mivel a magasabb szintű társas támogatás csökkenti a depressziós tünetek intenzitását, ami közvetlen kapcsolatban áll a fizikai tünetek megjelenésével. A kutatási eredmények alátámasztják, hogy a gasztroenterológiai betegségek kezelésekor fontos figyelembe venni a pszichológiai tényezőket is, hogy átfogóbb képet kapjunk a betegek állapotáról és javítsuk a kezelések hatékonyságát.



